Imtella' Awwissu 7, 2020 - Aġġornata 7 Ta' Awwissu, 2020 6:47pm It-traġedji jħallu dejjem vittmi innoċenti. L-istess l-isplużjoni ta' nhar it-Tlieta fil-port tal-kapitali Lebaniża, Beirut, li tertqet belt sħiħa u ħalliet daqs ftit inqas mill-popolazzjoni ta' Malta mingħajr saqaf fuq rashom fosthom eluf ta' tfal. Il-UNICEF bdiet ħidma biex tgħin lil dawn it-tfal maqbuda f'dawn iċ-ċirkostanzi traġiċi. Huwa stmat li hemm mitt elf tifel u tifla fost dawk midruba jew li spiċċaw mingħajr saqaf fuq rashom wara l-isplużjoni devastanti f'Beirut li ħalliet ħerba sħiħa. Id-djar li ħelsuha mit-tiġrif totali spiċċaw mingħajr is-servizzi essenzjali ta' elettriku u ilma filwaqt li sptar li kien jispeċjalizza fil-kura ta' trabi ġodda, inqered totalment. Quddiem din it-traġedja, il-UNICEF – il-fond tat-tfal fi ħdan in-Nazzjonijiet Magħquda, qiegħda f'ġirja kontra l-ħin biex tagħti l-ewwel għajnuna lit-tfal li spiċċaw b'ta' fuqhom senduqhom f'dan id-diżastru bla kejl. Fl-isfond ta' din it-traġedja li kompliet tefgħet lil-Libanu f'morsa ta' tbatija – maqbuda bejn ekonomija dgħajfa u l-pandemija tal-COVID-19 – dimostranti u pulizija lbieraħ filgħaxija ġew wiċċ imb wiċċ waqt dimostrazzjonijiet li saru fejn folol akkużaw lill-gvern Lebaniż bi traskuraġni li waslet biex tliet elef tunnellata nitrat tal-ammonju maħżuna fil-port ta' Beirut, jisplodu u jeqirdu kważi belt sħiħa. Il-pulizija kellha anke tuża l-gass tad-dmugħ biex tferrex id-dimostranti. Sadattant, kompliet it-tfittxija għal iktar nies li spiċċaw maqbuda taħt it-terrapien u li għadhom mitlufa. In-numru ta' vittmi kompla tiela' u laħaq il-150 b'ħames t'elef persuna oħra midruba bi tliet mitt elf persuna spiċċaw mingħajr saqaf fuq rashom.